Kysttunnelfugl

Kysttunnelfugl (Geositta peruviana) er ein fugleart i underfamilien Sclerurinae, som inkluderer lauvvendarar og tunnelfuglar, i omnfuglfamilien Furnariidae. Han er endemisk for Peru.

 Taksonomi og systematikk 

Kysttunnelfugl har tre underartar: nominatforma G. p. peruviana (Lafresnaye, 1847), G. p. paytae (Ménégaux & Hellmayr, 1906) og G. p. rostrata (Stolzmann, 1926). Blant medlemmene i slekta Geositta er kysttunnelfugl nærast nærståande med patagoniatunnelfugl (G. cunicularia) og langnebbtunnelfugl (G. tenuirostris).

 Skildring 

Kysttunnelfugl er ein liten representant for slekta si. Han er 12 til 14,5 cm lang og veg 16 til 19 gram. Kjønna er like. Fjørdrakta er generelt diffust farga i grått og brunt med minimale kontrastar. Nominatforma har lysebrun overside med noko lysare overgump; dei to andre underartane er lysare sandbrune på oversida. Dei midtre halefjørpar deira er høvesvis brunt og sandbrunt.   Fuglen har ei lys augebrynstripe og kremkvite undersider. Irisen er mørk brun, nebbet er blågrått med ein svart ytre tredel, og beina er kvitgrå til grønleg sølvfarga.

Kysttunnelfugl er endemisk for Peru. Underarten G. p. paytae finst lengst nord, i nordvest mellom regionane Tumbes og Ancash. Nominatforma finst i sentrale Peru frå Ancash sør til Lima. G. p. rostrata finst berre i den sørvestlege regionen Ica. Arten lever i opne sandområde på kystsletta - gjerne utan vegetasjon, frå sanddyner ved sjøen til område innlands nesten ved foten av Andesfjella. Han finst frå havnivå opp til 700 moh. Utbreiingsområdet svarar omtrent til den peruanske kystørkenen nord for Arequipa-regionen.

Kysttunnelfugl er standfugl i heile utbreiingsområdet sitt. Han er for det meste terrestrisk, men kan sitje over bakken på låg vegetasjon eller på menneskeskapte strukturar.

Nesten ingenting er kjend om denne tunnelfuglen sine matvanar eller mathaustingsteknikk. Ein trur at han hovudsakleg lever av terrestriske virvellause dyr.

Berre eitt reir av kysttunnelfugl er skildra. Det låg i eit utvida kammer i enden av ein to meter lang tunnel og inneheldt to kvite egg.

Verdas naturvernunion (IUCN) har kategorisert arten som livskraftig, LC.

 Kjelder  

 Denne artikkelen bygger på «Coastal miner» frå , den 1. januar 2025

Referansar

Bakgrunnsstoff

Kategori:Omnfuglfamilien
Kategori:Fuglar endemiske for Peru